Cantata BWV 49
ICH GEH UND SUCHE MIT VERLANGEN (Dialogus)
Dominica 20 Post Trinitatis
Estrenada: 2 de novembre de 1726
Text: Anónim , amb fragments de Philipp Nicolai (1599)
Baix = Jesús & Ànima = Soprano

1. SIMFONIA
***
2. ÀRIA (Baix) 
Vaig, anhelant, a buscar-te,
Coloma meva, Esposa estimada. 
Digues-me, on has anat 
Que els meus ulls no poden contemplar-te? 
***
3. RECITATIU: Jesús (Baix) & Ànima (Soprano) 
Jesús (Baix)
El banquet està amatent 
I la taula de noces llesta, 
Només la meva estimada encara no ha arribat. 
Ànima (Soprano) 
El meu Jesús parla de mi! 
Oh, veu que m'alegra! 
Jesús 
Vaig a buscar-te amb anhel,
Coloma meva, Esposa estimada. 
Ànima 
Espòs meu, caic als teus peus. 
Ànima / Jesús 
Vine, Formós, vine i deixa't besar / Vine, Formosa, vine i deixa't besar, 
Deixa'm assaborir el teu deliciós banquet / Has d'assaborir el meu deliciós banquet. 
Estimat meu ja vaig corrent vestida amb / Vine, estimada, i afanya't a vestir-te amb 
Ambdós
El vestit de noces. 
***
4. ÀRIA (Soprano)
Estic radiant, estic formosa
Per encantar el meu Salvador. 
La justícia de la seva salvació 
És el meu ornament i el meu vestit de noces
Amb ell vull anar vestida, 
Quan vagi cap al Cel.
***
5. RECITATIU (Soprano & Baix)
Ànima 
La meva Fe em fa estar així d'inquieta. 
Jesús 
Si és així, el meu Cor t'estima, 
Confiaré en Tu i seré el teu espòs
Per tota l'Eternitat. 
Ànima 
Com en sóc, de Feliç, 
Car el Cel m'és reservat! 
Sa Majestat en persona 
Ha enviat als seus servents 
Per a convidar la raça caiguda
Al Saló Celestial
Per al banquet de la salvació. 
Aquí estic, Jesús, deixa'm entrar! 
Jesús 
Sigues fidel fins a la mort, 
I jo et concediré 
La Corona de la Vida. 
***
6. ÀRIA & CORAL (Soprano, Baix) 
Jesús
Amb amor etern t'he estimat, 
Ànima
Com en sóc, de Feliç, fins al fons del meu cor, 
Car el meu tresor és l'Alfa i l'Omega, 
El Principi i el Final.
Jesús 
I per això et faig venir a mi. 
Ànima
Ell em recompensarà
Amb el Paradís; 
I jo esclato de joia.
Jesús 
Arribaré aviat.
Ànima
Amén! Amén! 
Jesús
Estic davant la porta.
Ànima
Vine, bella corona de goig, no triguis més! 
Jesús
Obre't, oh llar meva! 
Ànima
T'espero amb anhel! 
Jesús
Amb amor etern t'estimaré 
I per això t'he fet venir a mi.
Traduïda per Josep-Miquel Serra.
CataBach.com
La pàgina en català de JS Bach